**Ministru kabineta noteikumu projekta "Kārtība, kādā maksātnespējas procesa administratori un tiesiskās aizsardzības procesu uzraugošās personas kārto lietvedību" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Līdz ar grozījumiem Maksātnespējas likumā, kas stājās spēkā 2018. gada 1. jūlijā, ir vienādota kārtība, kādā maksātnespējas procesa administratori un tiesiskās aizsardzības procesa uzraugošās personas vedīs savu lietvedību, kas būtiski atšķirsies no līdzšinējās lietvedības vešanas kārtības. Līdz ar to nepieciešams izstrādāt jaunu Ministru kabineta noteikumu projektu "Kārtība, kādā maksātnespējas procesa administratori un tiesiskās aizsardzības procesu uzraugošās personas kārto lietvedību".  Noteikumu projektā noteiktais regulējums stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Maksātnespējas likuma 12.5 panta piektā daļa, 26. panta 2.1 daļa, pārejas noteikumu 62. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Maksātnespējas likuma 12.1 pantam, kas stājās spēkā 2018. gada 1. jūlijā (Maksātnespējas likuma pārejas noteikumu 51. punkts) tika izveidota Elektroniskā maksātnespējas uzskaites sistēma (turpmāk – Sistēma), kas ir valsts informācijas sistēma, kuras pārzinis ir Maksātnespējas kontroles dienests un turētājs - Tiesu administrācija. Saskaņā ar Maksātnespējas likuma 12.1 panta otro daļu Sistēmas mērķis ir sekmēt Maksātnespējas kontroles dienesta uzdevumu veikšanu, normatīvajos aktos noteikto ziņu sagatavošanu un publiskošanu Maksātnespējas kontroles dienesta tīmekļvietnē, informācijas apriti starp maksātnespējas procesā iesaistītajām personām un institūcijām, kā arī maksātnespējas procesa administratoru (turpmāk – administrators) un tiesiskās aizsardzības procesa uzraugošo personu (turpmāk – uzraugošā persona) pienākumu izpildi un tiesību izmantošanu.  Saskaņā ar Maksātnespējas likuma 26. panta 2.1 daļu un pārejas noteikumu 62. punktu, administratoram, sākot no 2019. gada 1. janvāra, ir pienākums, izmantojot likumā piešķirtās tiesības un pildot likumā noteiktos pienākumus, lietot Sistēmu. Maksātnespējas likuma 26. panta sestajā daļā noteikts, ka administrators savā prakses vai parādnieka atrašanās vietā kārto juridiskās personas maksātnespējas procesa un fiziskās personas maksātnespējas procesa lietu, kurā iekļauj visu ar juridiskās personas maksātnespējas procesu un fiziskās personas maksātnespējas procesu saistīto informāciju un dokumentus, kā arī sastāda attiecīgā procesa lietā esošo dokumentu sarakstu.  Atbilstoši Maksātnespējas likuma 12.5 panta piektajai daļai un pārejas noteikumu 62. punktam arī uzraugošā persona, izmantojot likumā piešķirtās tiesības un pildot likumā noteiktos pienākumus, sākot no 2019. gada 1. janvāra, lieto Sistēmu. Attiecīgi Maksātnespējas likuma 26.1 panta pirmajā daļā noteikts, ka administrators savā prakses vietā kārto savu lietvedību, kā arī to ieņēmumu un izdevumu uzskaiti, kuri radušies, veicot administratora amata pienākumus. Analoģiski administratoram uzliktajam pienākumam kārtot lietvedību, Maksātnespējas likuma 12.6 panta pirmajā daļā noteikts, ka uzraugošā persona savā prakses vietā kārto tiesiskās aizsardzības procesa lietu, kurā iekļauj visu ar attiecīgo procesu saistīto informāciju un dokumentus, sastādot šā procesa lietā esošo dokumentu sarakstu, un 12.7 panta pirmajā daļā noteikts, ka uzraugošā persona savā prakses vietā kārto savu lietvedību, kā arī to ieņēmumu un izdevumu uzskaiti, kuri radušies, veicot uzraugošās personas amata pienākumus.  Ņemot vērā, ka administrators un uzraugošā persona, sākot no 2019. gada 1. janvāra, izmantos Sistēmu kā savu darba vidi, Sistēmā tiks vesta arī administratoru un uzraugošo personu lietvedība, tostarp arī kārtota juridiskās personas maksātnespējas procesa, fiziskās personas maksātnespējas procesa (turpmāk kopā – maksātnespējas process) un tiesiskās aizsardzības procesa lieta.  Pašlaik maksātnespējas procesa un tiesiskās aizsardzības procesa lietu vešanas kārtību, kā arī administratora un uzraugošās personas lietu nomenklatūras, lietu glabāšanas termiņus un lietvedības uzskaites kārtību nosaka Ministru kabineta 2017. gada 30. maija noteikumi Nr. 286 "Tiesiskās aizsardzības procesa uzraugošās personas un maksātnespējas procesa administratora lietvedības noteikumi" (turpmāk - noteikumi Nr. 286).  Ņemot vērā, ka līdz ar grozījumiem Maksātnespējas likumā, kas stājās spēkā 2018. gada 1. jūlijā, tika vienādota kārtība, kādā administratori un uzraugošās personas, sākot no 2019. gada 1. janvāra vedīs savu lietvedību, kas būtiski atšķirsies no noteikumos Nr. 286 noteiktās kārtības, tad nepieciešams izstrādāt jaunu Ministru kabineta noteikumu projektu "Kārtība, kādā maksātnespējas procesa administratori un tiesiskās aizsardzības procesu uzraugošās personas kārto lietvedību" (turpmāk – noteikumu projekts), ar kura spēkā stāšanos zaudēs spēku noteikumi Nr. 286.  Saskaņā ar Maksātnespējas likuma 12.6panta otro daļu, 12.7panta ceturto daļu, 26. panta septīto daļu un 26.1panta ceturto daļu noteikumu projekts nosaka:  1) maksātnespējas procesa un tiesiskās aizsardzības procesa lietvedības vešanas kārtību;  2) administratora un uzraugošās personas lietu nomenklatūru un lietu glabāšanas termiņus, kā arī lietvedības uzskaites kārtību.  Noteikumu projekts nosaka, ka administratoram un uzraugošajai personai visi viņu lietvedībā esošie dokumenti jāreģistrē Sistēmā. Atšķirībā no noteikumos Nr. 286 noteiktās kārtības Sistēmā tiks veidoti tikai divi dokumentu saraksti līdzšinējo četru dokumentu sarakstu vietā – saņemtie un nosūtītie dokumenti.  Lai reģistrētu dokumentu Sistēmā, administrators un uzraugošā persona aizpilda noteikumu projektā noteikto informācijas apjomu par attiecīgo saņemto vai nosūtīto dokumentu. Ievadāmās informācijas apjoms daudz neatšķiras no noteikumos Nr. 286 noteiktā apjoma. Piemēram, Sistēmas funkcionalitāte nodrošinās, ka administrators un uzraugošā persona turpmāk varēs attiecīgajam dokumentam piesaistīt konkrētu maksātnespējas procesu vai tiesiskās aizsardzības procesu (vai vairākus), tāpat administrators un uzraugošā persona varēs, reģistrējot dokumentu, veikt tajā noteikumu projektā noteiktās papildu atzīmes. Pēc nepieciešamās informācijas aizpildīšanas administrators un uzraugošā persona pievieno Sistēmā attiecīgā dokumenta datni.  Vienlaikus, ņemot vērā, ka administratoram un uzraugošajai personai nav pienākuma Sistēmā pievienot papīra formas dokumenta oriģināla atvasinājumu elektroniskā veidā, tad noteikumu projektā ir saglabāta noteikumos Nr. 286 noteiktā kārtība, kas nosaka administratora un uzraugošās personas darbības ar papīra formas dokumentiem. Tādā gadījumā Sistēmā tiks ievadīta noteikumu projektā noteiktā informācija par attiecīgo dokumentu, pievienojot atzīmi, ka dokumenta oriģināls ir papīra formā. Minētais, protams, neliedz administratoram un uzraugošajai personai pēc savas iniciatīvas Sistēmā pievienot arī papīra formas dokumenta elektronisku atvasinājumu.  Tāpat administrators vai uzraugošā persona var nepievienot arī dokumenta, kura oriģināls ir elektroniskā formā, datni, ja dokuments saistīts, piemēram, ar administratora vai uzraugošās personas interešu aizsardzību tiesvedībā pret Maksātnespējas kontroles dienestu (ņemot vērā Civilprocesa likumā un Administratīvā procesa likumā nostiprinātos principus) vai administrators vai uzraugošā persona ir vērsusies kompetentajā institūcijā trauksmes celšanai atbilstoši Trauksmes celšanas likumam.  Noteikumu projektā paredzēts, ka administrators un uzraugošā persona, reģistrējot dokumentu un piesaistot to konkrētam maksātnespējas procesam vai tiesiskās aizsardzības procesam, veido Sistēmā maksātnespējas procesa vai tiesiskās aizsardzības procesa lietu. Tādējādi maksātnespējas procesa vai tiesiskās aizsardzības procesa lietu veido visi tie administratora vai uzraugošās personas dokumenti, kas tiek piesaistīti attiecīgajam maksātnespējas procesam vai tiesiskās aizsardzības procesam. Sistēmā katrai lietai netiek piešķirts atsevišķs lietas numurs, tā vietā maksātnespējas procesa vai tiesiskās aizsardzības procesa lietas veido pēc lietas nosaukuma, t.i., parādnieka nosaukuma un reģistrācijas numura vai vārda, uzvārda un personas koda (ja nav personas koda, ārvalstī piešķirtā personas identifikācijas numura vai dzimšanas datuma).  Lai nodrošinātu, ka Maksātnespējas kontroles dienests varētu, izmantojot Sistēmu, pēc iespējas efektīvāk īstenot uzraudzību pār administratoriem un uzraugošajām personām, normatīvajā aktā, kas regulē Sistēmas darbību, tiks noteikts, ka Maksātnespējas kontroles dienestam ir tiesības Sistēmā skatīt administratora un uzraugošās personas Sistēmā reģistrēto dokumentu sarakstus un pievienotās datnes. Proti, saskaņā ar Maksātnespējas likuma 174.2 panta pirmās daļas 3.  un 4. punktu Maksātnespējas kontroles dienestam ir tiesības pieprasīt un saņemt no uzraugošās personas vai administratora nepieciešamās ziņas un attiecīgos dokumentus par tiesiskās aizsardzības procesa vai maksātnespējas procesa norisi, kā arī pieprasīt, lai uzraugošā persona vai administrators uzrāda dokumentu oriģinālus, un saņemt dokumentu atvasinājumus uzraugošās personas vai administratora rīcības likumības pārbaudei. Tā kā administratora un uzraugošās personas lietvedībā esošie dokumenti Maksātnespējas kontroles dienestam būs pieejami Sistēmā, tad tiks samazināts administratīvais slogs gan Maksātnespējas kontroles dienestam, gan administratoriem un uzraugošajām personām. Tādējādi arī Maksātnespējas kontroles dienests varēs efektīvāk īstenot administratoru un uzraugošo personu uzraudzību.  Noteikumu projektā noteikts, ja administrators un uzraugošā persona konstatē, ka konkrētais dokuments satur īpašu kategoriju personas datus (piemēram, informāciju par parādnieka veselības stāvokli, nepilngadīgu personu) un komercnoslēpumu, tad administrators un uzraugošā persona atzīmē, ka dokumentam pievienotā datne ir ierobežotas pieejamības, norādot pamatojumu šādai darbībai. Pēc dokumenta reģistrēšanas attiecīgā datne būs pieejama tikai konkrētajam administratoram un uzraugošajai personai, kuras lietvedībā atradīsies attiecīgais dokuments, un Maksātnespējas kontroles dienestam, ņemot vērā Maksātnespējas likumā noteikto Maksātnespējas kontroles dienesta uzdevumu – veikt administratoru un uzraugošo personu uzraudzību. Administratoram un uzraugošajai personai nepieciešams norādīt pamatojumu, kāpēc attiecīgais dokuments ir ierobežotas pieejamības, lai Maksātnespējas kontroles dienests varētu konstatēt gadījumus, kad administrators un uzraugošā persona, iespējams, šo Sistēmas funkcionalitāti izmanto neatbilstoši tās mērķim.  Ja dokuments nav saistīts ar konkrētu maksātnespējas procesa vai tiesiskās aizsardzības procesa lietu, bet ir tieši saistīts ar administratora vai uzraugošās personas profesionālo darbību,administrators vai uzraugošā persona var norādīt, ka izveidotais dokuments ir profesionālās darbības dokuments. Proti, tas ir dokuments, kas tieši saistīts ar administratora vai uzraugošās personas profesionālo darbību un kas vienlaikus nav saistīts ar konkrētu maksātnespējas procesa vai tiesiskās aizsardzības procesa lietu. Administratora profesionālās darbības dokumenti ir, piemēram:  1) Maksātnespējas kontroles dienesta informācijas pieprasījumi, kas nav saistīti ar konkrētu maksātnespējas procesu;  2) dokumenti, kas saistīti ar administratora amata darbības jautājumiem (izmaiņas administratora kontaktinformācijā vai personas datos, iesniegums par pieteikšanos kvalifikācijas eksāmenam);  3) dokumenti, kas saistīti ar administratora profesionālās darbības nodrošināšanu (līgumi ar institūcijām, kuru pārziņā ir informācijas sistēmas (publiskie reģistri), skaidrojumu pieprasījumi, piemēram, par normatīvo aktu piemērošanu un kas nav saistīti ar konkrētu maksātnespējas procesu vai tiesiskās aizsardzības procesu, administratora apdrošināšanas polise) u.c. Šiem dokumentiem netiks veidots atsevišķs dokumentu saraksts, bet šādus dokumentus Sistēmā būs iespējams viegli atlasīt.  Sistēmā tiks reģistrēti tikai tādi profesionālās darbības dokumenti, kas attiecas uz administratora vai uzraugošās personas profesionālo darbību.  Atbilstoši noteikumu projektam administratora vai uzraugošās personas profesionālās darbības dokumenti Sistēmā būs pieejami administratoram vai uzraugošajai personai, kuras lietvedībā šāds dokuments reģistrēts un Maksātnespējas kontroles dienestam. Līdz ar to profesionālās darbības dokumenti (tostarp, administratora spēkā esošā apdrošināšanas polise) nebūs pieejami kreditoriem.  Noteikumu projektā atsevišķi izcelts viens profesionālās darbības dokumenta veids, ko administratoram ir pienākums reģistrēt Sistēmā – administratora spēkā esošā apdrošināšanas polise. Minētais dokuments ir vienīgais profesionālās darbības dokuments, kas rada netiešu ietekmi uz kreditoru interesēm un to aizsardzību, ņemot vērā, ka ziņas par administratora civiltiesisko apdrošināšanu tiek iekļautas administratora darbības pārskatā, ar ko pēc tam tiek iepazīstināti kreditori. Līdz ar to Maksātnespējas kontroles dienestam, nodrošinot kreditoru interešu aizsardzību, ir būtiski pārliecināties par darbības pārskatā norādīto ziņu par administratora civiltiesisko apdrošināšanu patiesumu. Lai Maksātnespējas kontroles dienests varētu īstenot efektīvu kreditoru interešu aizsardzību, attiecībā uz administratora spēkā esošo apdrošināšanas polises reģistrēšanu Sistēmā nav attiecināms noteikumu projektā iekļautais izņēmums, kas ļauj administratoram Sistēmā nepievienot dokumenta datni, ja dokumenta oriģināls ir papīra formā. Maksātnespējas kontroles dienestam nepieciešams iepazīties ar administratora civiltiesiskās apdrošināšanas polisē ietverto informāciju tādā apjomā, lai pārliecinātos par tās spēkā esamību un apdrošinājuma summu. Gadījumā, ja administratora ieskatā apdrošināšanas polise satur īpašas kategorijas personas datus vai komercnoslēpumu, tad administrators pirms apdrošināšanas polises datnes pievienošanas Sistēmā var to atbilstoši anonimizēt, ņemot vērā fizisko personu datu aizsardzības un komercnoslēpuma aizsardzības jomu regulējošos normatīvajos aktos noteikto. Tajā pašā laikā, ja administrators apdrošināšanas polises datni būs anonimizējis tādā veidā, kas liedz Maksātnespējas kontroles dienestam pārliecināties par apdrošināšanas polises spēkā esamību, Maksātnespējas kontroles dienestam ir tiesības pieprasīt, lai administrators uzrāda apdrošināšanas polisi neanonimizētā veidā. Vienlaikus kaut arī noteikumu projektā ir izcelts viens profesionālās darbības dokumenta veids, tas nekādā veidā neietekmē administratora pienākumu reģistrēt Sistēmā citus ar viņa profesionālo darbību saistītos dokumentus un tiesības šo dokumentu elektroniskos atvasinājumus pievienot Sistēmā.  Ja administrators ir pilnvarots vest cita administratora lietvedībā esošās lietas, tad dokumenti attiecībā uz administratora (pilnvaras devēja) lietvedībā esošajiem maksātnespējas procesiem vai tiesiskās aizsardzības procesiem tiek reģistrēti administratora – pilnvaras devēja, lietvedībā. Noteikumu projektā ir pieminēti arī tiesiskās aizsardzības procesi, jo saskaņā ar Maksātnespējas likuma redakciju, kas bija spēkā līdz 2017. gada 30. jūnijam, administratori tika iecelti arī tiesiskās aizsardzības procesos. Līdz ar to tiem ir tiesības pilnvarot citu administratoru tiesiskās aizsardzības procesos, kas ierosināti līdz 2017. gada 30. jūnijam.  Lai nodrošinātu vienveidīgu kārtību lietvedības vešanai, noteikumu projektā noteikts, ka reģistrācijas numuru un datumu piešķirs Sistēma automātiski hronoloģiskā secībā kalendārā gada ietvaros. Veidojot reģistrācijas numuru, Sistēma izmantos konkrētā administratora amata apliecības (vai sertifikāta) numuru vai uzraugošajām personām – unikālu Sistēmas piešķirtu uzraugošās personas identifikācijas numuru.  Administrators un uzraugošā persona dokumentu sūta elektroniski, pa pastu vai izmantojot Sistēmu. Ja Sistēmā ir pieejams tehniskais risinājums, tad tas ir jāizmanto dokumentu un informācijas nosūtīšanai. Ja personai vai institūcijai, kas ir attiecīgā dokumenta adresāts, ir aktivizēts oficiālās elektroniskās adreses konts, tad attiecīgi sūtīšanai tiks izmantota oficiālā elektroniskā adrese. Šobrīd Maksātnespējas kontroles dienests sadarbībā ar Tiesu administrāciju izvērtē tehniskā risinājuma iespējas oficiālās elektroniskās adreses integrācijai Sistēmā.  Ja administrators Sistēmā reģistrēto dokumentu sūtīs, izmantojot elektronisko pastu, tad atbilstoši Oficiālās elektroniskās adreses likuma pārejas noteikumu 2. punktam jāņem vērā, ka no 2020. gada 1. janvāra administratoram būs pienākums izmantot savu oficiālo elektronisko adresi.  Administrators un uzraugošā persona Sistēmā jau vienreiz reģistrētu dokumentu var anulēt. Pirms reģistrēšanas administrators un uzraugošā persona dokumentu melnrakstu var no Sistēmas arī dzēst.  Attiecībā uz dokumentu glabāšanas termiņiem noteikumu projektā paredzēts, ka Sistēmā pieejamos administratora vai uzraugošās personas lietvedībā esošās dokumentu datnes glabā 10 gadus no dienas, kad izbeigts maksātnespējas process vai tiesiskās aizsardzības process attiecībā uz dokumentiem, kas saistīti ar attiecīgo maksātnespējas procesa vai tiesiskās aizsardzības procesa lietu. Savukārt dokumentu datnes, kas saistītas ar administratora vai uzraugošās personas profesionālo darbību glabā 10 gadus no attiecīgā dokumenta reģistrēšanas datuma. Šādi glabāšanas termiņi attiecas arī uz papīra formas dokumentiem. Šāds glabāšanas termiņš noteikts, ņemot vērā Civillikuma 1895. pantā noteikto vispārējo civiltiesiskās atbildības noilguma termiņu, jo gan administratori, gan uzraugošās personas ir civiltiesiski atbildīgi par savām darbībām maksātnespējas procesa vai tiesiskās aizsardzības procesa laikā. Savukārt ieraksti par attiecīgajiem dokumentiem tiks glabāti atbilstoši normatīvajiem aktiem, kas regulē Sistēmas darbību.  Administrators un uzraugošā persona šajā noteikumu projektā noteikto kārtību piemēro arī attiecībā uz maksātnespējas procesiem un tiesiskās aizsardzības procesiem, kas pasludināti līdz noteikumu projekta spēkā stāšanās dienai un kas nav izbeigti. Proti, sākot no noteikumu projekta spēkā stāšanās dienas, administrators un uzraugošā persona attiecīgo maksātnespējas procesa vai tiesiskās aizsardzības procesa lietu turpina vest, izmantojot Sistēmu. Būtiski, ka noteikumu projektā paredzēts, ka maksātnespējas procesa vai tiesiskās aizsardzības procesa lietu, kas līdz noteikumu projekta spēkā stāšanās dienai vesta atbilstoši Ministru kabineta noteikumiem Nr. 286, uzskaita Ministru kabineta noteikumu Nr. 286 20. punktā norādītajā kārtībā, neatkarīgi, vai attiecīgā maksātnespējas procesa vai tiesiskās aizsardzības procesa lieta līdz brīdim, kad spēkā stājas noteikumu projekts, ir izbeigta, nodrošinot pāreju no Ministru kabineta noteikumos Nr. 286 noteiktās lietvedības kārtības uz noteikumu projektā ietverto regulējumu.  Kreditori, izmantojot e-pakalpojumu "Manas maksātnespējas procesa lietas", varēs citastarp vienkopus aplūkot tos dokumentus, kas attiecas uz konkrētu maksātnespējas procesu vai tiesiskās aizsardzības procesu un kuriem administrators vai uzraugošā persona dokumenta "kartītē" būs ielikusi atzīmi "Rādīt kreditoriem". |
| 3. | Projekta izstrādē iesaistītās institūcijas un publiskas personas kapitālsabiedrības | Maksātnespējas kontroles dienests un Tiesu administrācija (Tieslietu ministrija). |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts pozitīvi ietekmē visu **sabiedrību** kopumā, jo līdz ar administratora un uzraugošās personas lietvedības vešanu Sistēmā, Maksātnespējas kontroles dienestam būs pieejams vēl plašāks datu apjoms par maksātnespējas procesa un tiesiskās aizsardzības procesa norisi, kas ļaus šos datus apstrādāt, lai nonāktu pie pamatotiem secinājumiem par maksātnespējas procesa un tiesiskās aizsardzības procesa norisi – identificēt problēmjautājumus un rast iespējamos risinājumus. Tāpat, administratoriem un uzraugošajām personām vedot savu lietvedību Sistēmā un padarot to pēc iespējas caurspīdīgāku, varētu tikt palielināta sabiedrības uzticība administratoriem un uzraugošajām personām.  Noteikumu projekts pozitīvi ietekmēs **administratorus**, tā kā tiks atvieglota lietvedības vešana. Šī paša iemesla dēļ noteikumu projekts pozitīvi ietekmēs arī **uzraugošās personas**.  Noteikumu projekts pozitīvi ietekmēs **Maksātnespējas kontroles dienestu**, jo Maksātnespējas kontroles dienestam Sistēmā būs pieejami administratora un uzraugošās personas Sistēmā reģistrēto dokumentu saraksti un pievienotās datnes, kas palīdzēs Maksātnespējas kontroles dienestam īstenot ar uzraudzību saistīto uzdevumu izpildi. Tostarp, iespējams atsevišķos gadījumos nebūs nepieciešams organizēt Maksātnespējas likumā noteikto pārbaudi administratora un uzraugošās personas prakses vietā, lai iegūtu konkrētus dokumentus, un tādējādi tiks efektīvāk izmantoti iestādes cilvēkresursi.  Noteikumu projekts pozitīvi ietekmēs **kreditorus**, kuriem būs iespējams, izmantojot elektronisko pakalpojumu "Manas lietas", iepazīties ar tiem administratora un uzraugošās personas lietvedībā esošajiem dokumentiem, kurus administrators un uzraugošā persona būs darījusi pieejamus kreditoriem. |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu tiks pozitīvi ietekmēta tautsaimniecība, konkrētāk, uzņēmējdarbības vide, jo tiks nodrošināts lielāks maksātnespējas procesu un tiesiskās aizsardzības procesu caurspīdīgums (administratoriem un uzraugošajām personām vedot savu lietvedību Sistēmā).  Noteikumu projekts nepalielinās ne kreditoru, kuru prasījumi ir atzīti Maksātnespējas likuma 75. pantā noteiktajā kārtībā, ne Maksātnespējas kontroles dienesta administratīvo slogu.  Administratoriem un uzraugošajām personām vairs nebūs katram jāuztur un jāved sava lietvedības sistēma, bet visas ar lietvedības vešanu saistītās darbības varēs veikt Sistēmā.  Iespējams, administratoriem un uzraugošajām personām samazināsies iesniegumu skaits no kreditoriem un pieprasījumu skaits no Maksātnespējas kontroles dienesta ar lūgumu sniegt informāciju, izsniegt dokumentus par konkrēto maksātnespējas procesu vai tiesiskās aizsardzības procesu. Tā vietā kreditori un Maksātnespējas kontroles dienests jau varēs administratoram vai uzraugošajai personai, pamatojoties uz elektroniskajā pakalpojumā un Sistēmā pieejamo informāciju, uzdot konkrētus jautājumus par maksātnespējas procesa vai tiesiskās aizsardzības procesa norisi.  Noteikumu projekts papildus varētu atsevišķos gadījumos būtiski samazināt administratīvo slogu administratoriem, ja, piemēram, tie lietvedības vešanai atbilstoši noteikumiem Nr. 286 iegādājās licenci lietvedības sistēmai, kuru attiecīgi vairs nebūtu pienākums atjaunot. |
| 3. | Administratīvo izmaksu monetārs novērtējums | Noteikumu projekts nerada jaunas administratīvās izmaksas, kā arī nepalielina vai nesamazina esošās administratīvās izmaksas. |
| 4. | Atbilstības izmaksu monetārs novērtējums | Izstrādājot noteikumu projektu, nav pieejama informācija, kādas atbilstības izmaksas administratoriem un uzraugošajām personām radīja lietvedības vešana atbilstoši noteikumiem Nr. 286, tā kā noteikumos Nr. 286 nav noteikts obligāts pienākums lietvedību vest kādā sistēmā, nevis, piemēram, paša izveidotā datubāzē Excel failā.  Ievērojot minēto, nav iespējams aprēķināt konkrētu atbilstības izmaksu monetāro novērtējumu. Tomēr administratoriem un uzraugošajām personām, kuras iepriekš pēc pašu vēlēšanās bija iegādājušās kādu lietvedības sistēmu, zudīs nepieciešamība turpināt tādu izmantot, pēc tam, kad būs izbeigti visi procesi, kas tika uzsākti pirms šo noteikumu stāšanās spēkā. Tādējādi ir secināms, ka atbilstības izmaksas vai nu saglabāsies līdzšinējā apmērā vai pat samazināsies. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Noteikumu projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju ieinteresētajām personām izteikt viedokli, noteikumu projekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" 2018. gada 16. novembrī tika ievietots Maksātnespējas kontroles dienesta (<http://mkd.gov.lv/lv/link_part_186/link_part_187/>), Tieslietu ministrijas (<https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-maksatnespejas-procesa-admi>) un Valsts kancelejas (<https://www.mk.gov.lv/content/ministru-kabineta-diskusiju-dokumenti>) tīmekļvietnē. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1apakšpunktu sabiedrības pārstāvjiem bija iespēja līdzdarboties, rakstiski sniedzot viedokli par noteikumu projektu tā izstrādes stadijā līdz 2018. gada 30. novembrim. |
| 3. | Sabiedrības līdzdalības rezultāti | Sabiedrības līdzdalības nodrošināšanas rezultātā par noteikumu projektu nav saņemts neviens viedoklis. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Maksātnespējas kontroles dienests un Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projektu netiek paplašinātas vai sašaurinātas Maksātnespējas kontroles dienesta un Tiesu administrācijas funkcijas, un noteikumu projekta izpilde neietekmē tajā esošos cilvēkresursus.  Nav nepieciešama jaunu institūciju izveide vai esošo reorganizācija. |
| 3. | Cita informācija | Noteikumu projekta izpildē iesaistītās institūcijas to realizēs esošo finanšu līdzekļu ietvaros. |

Iesniedzējs:

Ministru prezidenta biedrs,

tieslietu ministrs Jānis Bordāns

Lange 67099156

[Lelde.Lange@mkd.gov.lv](mailto:Lelde.Lange@mkd.gov.lv)